L-edizzjoni tal-2018 tal-Monitoraġġ tal-Edukazzjoni u t-Taħriġ tal-Kummissjoni Ewropea li ġiet ppubblikata llum turi li l-Istati Membri qarbu iżjed lejn il-miri tal-UE li ġew stabbiliti għall-2020. Il-Kummissjoni Ewropea tappoġġa lill-Istati Membri fl-isforzi tagħhom biex jiżguraw li s-sistemi ta' edukazzjoni tagħhom jagħtu r-riżultati mixtieqa. Il-Monitoraġġ, il-pubblikazzjoni annwali ewlenija tal-UE dwar l-edukazzjoni u t-taħriġ, huwa parti importanti minn din il-ħidma. L-edukazzjoni ċivika hija l-fokus ewlieni tar-rapport ta' din is-sena. Dan jirrifletti r-rwol tal-edukazzjoni biex trawwem l-involviment, l-inklużjoni, u fehim tad-drittijiet taċ-ċittadini. Bl-użu ta' diversi eżempji, il-Monitoraġġ juri li l-Istati Membri qegħdin jagħmlu l-isforzi biex jiżguraw li ż-żgħażagħ jitgħallmu kif jaħdmu d-demokraziji u l-istituzzjonijiet tagħna, u jitgħallmu dwar il-valuri li fuqhom inbniet l-Unjoni Ewropea. L-aktar edizzjoni riċenti tal-Monitoraġġ turi wkoll li l-Istati Membri komplew joqorbu lejn il-miri ta' riforma u modernizzar tas-sistemi edukattivi li stabbiliet l-UE għall-2020 - xi wħud minn dawn il-miri ntlaħqu jew kważi ntlaħqu. Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport, stqarr: “Għandi l-pjaċir ngħid li l-Istati Membri qegħdin jisħqu biex jilħqu l-miri fl-edukazzjoni li ġie miftiehem li jridu jintlaħqu sal-2020, u biex jagħtu l-għodda liż-żgħażagħ biex isiru membri attivi fil-komunitajiet tagħna. Din l-aħħar mira hija ta' inkoraġġiment partikolari billi qegħdin joqorbu l-elezzjonijiet tal-Parlament Ewropew tas-sena d-dieħla. Jiena nħossni kburi li flimkien tajna spinta mill-ġdid biex tintlaħaq din il-mira: aktar kmieni din is-sena, l-Istati Membri adottaw Rakkomandazzjoni li kont ipproponejt għall-promozzjoni tal-valuri komuni tagħna, dwar l-edukazzjoni inklużiva, u dwar id-dimensjoni Ewropea tat-tagħlim.” L-edizzjoni tal-2018 tal-Monitoraġġ tal-Edukazzjoni u t-Taħriġ turi li għal darb'oħra, l-Istati Membri għamlu l-progress fit-triq lejn il-miri ewlenin tagħhom. B'danakollu, għad hemm xi differenzi bejn il-pajjiżi u anki fil-pajjiżi stess, u dan juri li għadhom meħtieġa aktar riformi. Dan huwa l-każ, b'mod partikolari, tal-ħiliet bażiċi li jeħtieġu sforz akbar biex ikun żgurat li ż-żgħażagħ jitgħallmu jaqraw, jiktbu u jaħdmu l-matematika tajjeb. Din hija prekondizzjoni biex iż-żgħażagħ isiru ċittadini attivi u responsabbli. Il-perċentwal ta' studenti li ħarġu mill-iskejjel mingħajr ċertifikati naqas għal 10.6% fl-2017, dan huwa qrib ħafna tal-mira li jkun hemm inqas minn 10% sal-2020. Madankollu, dan ifisser li għad hemm iżjed minn wieħed f'kull għaxar studenti li se jsibuha diffiċli li jkomplu jistudjaw f'livelli ogħla tal-edukazzjoni jew biex jibdew fis-suq tax-xogħol b'impjieg tajjeb, anki minħabba li hemm inqas opportunitajiet għat-tagħlim tal-adulti. Il-perċentwal ta' dawk li spiċċaw l-edukazzjoni terzjarja kiber għal 39.9%, li kważi laħaq il-mira ta' 40% li ġiet miftehma għall-2020. Filwaqt li 95.5% tat-tfal minn erba' snin 'il fuq pparteċipaw fl-edukazzjoni u l-kura bikrija tat-tfal, li huwa perċentwal daqsxejn ogħla mill-mira ta' mill-inqas 95%. Il-Monitoraġġ jagħti ħarsa wkoll lejn kemm jonfqu l-Istati Membri fuq l-edukazzjoni, li hija investiment importanti fl-iżvilupp ekonomiku u soċjali. Fl-2016, il-finanzjament pubbliku tal-edukazzjoni kiber b'0.5% f'termini reali, meta mqabbel mas-sena ta' qabel. Iżda għad hemm bosta Stati Membri li għadhom qed jinvestu inqas fl-edukazzjoni milli kienu jinvestu qabel il-kriżi ekonomika, u tlettax-il Stat Memru saħansitra nefqu inqas fuqha. Kuntest Il-Monitoraġġ tal-Edukazzjoni u t-Taħriġ tal-Kummissjoni tal-2018 huwa s-seba' edizzjoni ta' dan ir-rapport annwali li juri kif qed jevolvu s-sistemi tal-edukazzjoni u tat-taħriġ tal-UE billi jiġbor flimkien firxa wiesgħa ta' evidenza. Dan ikejjel il-progress tal-UE fir-rigward tas-sitt miri tal-Edukazzjoni u tat-Taħriġ għall-2020: L-analiżi tal-isfidi għall-edukazzjoni u x-xejriet fiha li jiġu rreġistrati mill-Monitoraġġ tgħin biex tinforma t-trattament tal-kwistjonijiet marbutin mal-edukazzjoni waqt il-proċess tas-Semestru Ewropew annwali. Barra minn hekk, hija tgħin biex jiġi identifikat fejn għandu jingħata l-finanzjament għall-edukazzjoni, it-taħriġ u l-ħiliet fil-baġit fuq it-terminu twil li jmiss tal-UE. Il-Monitoraġġ janalizza l-isfidi prinċipali li qed jiffaċċaw is-sistemi edukattivi Ewropej u jippreżenta politiki li jkunu jistgħu jissodisfaw aħjar il-ħtiġijiet tas-soċjetà u tas-suq tax-xogħol. Ir-rapport fih paragun bejn il-pajjiżi, 28 rapport dettaljat tal-pajjiżi u paġna web apposta b'dejta u b'informazzjoni addizzjonali. L-edukazzjoni hija fuq quddiem fl-aġenda politika tal-UE. Il-Kummissjoni qiegħda taħdem bl-aktar għaġla flimkien mal-Istati Membri biex sal-2025 tinbena Żona Ewropea tal-Edukazzjoni li l-għan tagħha huwa t-titjib tat-tagħlim, il-kooperazzjoni u l-eċċellenza. Għan ieħor tagħha huwa li jinfetħu l-opportunitajiet għal kulħadd, li jissaħħew il-valuri u li tippermetti liż-żgħażagħ jiżviluppaw l-identità Ewropea. Ir-riformi li jinkoraġġixxi l-Monitoraġġ tal-Edukazzjoni u t-Taħriġ għandhom rwol ewlieni biex dan isir. Flimkien maż-Żona Ewropea tal-Edukazzjoni, il-programm Erasmus+, il-Fondi Strutturali u ta' Investiment Ewropej, inkluża l-Inizjattiva favur l-Impjieg taż-Żgħażagħ, il-Korp Ewropew ta' Solidarjetà kif ukoll l-Orizzont 2020 u l-Istitut Ewropew tal-Innovazzjoni u t-Teknoloġija jgħinu biex jitħeġġeġ l-investiment u biex jiġu appoġġati l-prijoritajiet ta' politika fl-edukazzjoni. Biex tirfed l-ambizzjoni msaħħa f'dan il-qasam, il-Kummissjoni pproponiet li l-finanzjament għaż-żgħażagħ u għat-tagħlim fil-baġit ta' terminu twil li jmiss tal-UE jiżdied b'mod sinifikanti. Għal aktar informazzjoni Is-sit web tal-Monitoraġġ